Seega tasub juhul, kui võlgnikul (või näiteks ka võlgnevuse käendajal) on kinnisvara, mille arvelt saaks kohtuotsust täita, igal juhul oma nõudega kohtu poole pöörduda. Siiski tuleb silmas pidada seda, et võlgnikul võib olla ka teisi võlausaldajaid, kes soovivad samuti oma nõuete tagamiseks hagi tagamise abinõud kasutada. Seetõttu võib juhtuda, et selleks hetkeks, kui võlausaldaja lõpuks kohtu poole pöördub, on keegi teine juba ette jõudnud ning seadnud enda kasuks kogu võlgniku kinnisvarale kas kohtuliku hüpoteegi või käsutamise keelumärke. Olenevalt eelnevalt kasutatud hagi tagamise abinõust ei pruugi hilisem kohtu poole pöörduja oma hagi seetõttu enam tagatud saada.